title: Komisjoni rakendusmäärus (EL) 2020/1406, 2. oktoober 2020, millega kehtestatakse pädevate asutuste, ESMA, komisjoni ja muude üksuste vahelise teabevahetuse ja koostöö korra ja vormide rakenduslikud tehnilised standardid vastavalt Euroopa Parlamendi ja nõukogu määruse (EL) nr 596/2014 (mis käsitleb turukuritarvitusi) artikli 24 lõikele 2 ja artiklile 25 (EMPs kohaldatav tekst)

text:
                  7.10.2020

                  ET

                  Euroopa Liidu Teataja

                  L 325/7

         KOMISJONI RAKENDUSMÄÄRUS (EL) 2020/1406,
         2. oktoober 2020,
         millega kehtestatakse pädevate asutuste, ESMA, komisjoni ja muude üksuste vahelise teabevahetuse ja koostöö korra ja vormide rakenduslikud tehnilised standardid vastavalt Euroopa Parlamendi ja nõukogu määruse (EL) nr 596/2014 (mis käsitleb turukuritarvitusi) artikli 24 lõikele 2 ja artiklile 25
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. aprilli 2014. aasta määrust (EL) nr 596/2014, mis käsitleb turukuritarvitusi (turukuritarvituse määrus) ning millega tunnistatakse kehtetuks Euroopa Parlamendi ja nõukogu direktiiv 2003/6/EÜ ja komisjoni direktiivid 2003/124/EÜ, 2003/125/EÜ ja 2004/72/EÜ (1), eriti selle artikli 24 lõike 3 kolmandat lõiku ja artikli 25 lõike 9 kolmandat lõiku,
         ning arvestades järgmist:

                     (1)

                     Määruse (EL) nr 596/2014 artikli 24 lõike 2 kohaselt peavad pädevad asutused esitama Euroopa Väärtpaberiturujärelevalvele (ESMA) kogu teabe, mis on vajalik tema ülesannete täitmiseks vastavalt Euroopa Parlamendi ja nõukogu määruse (EL) nr 1095/2010 (2) artiklile 35. Määruse (EL) nr 596/2014 artikli 25 kohaselt peavad pädevad asutused tegema koostööd ja vahetama teavet nii omavahel kui ka ESMAga, komisjoniga (asutamislepingu I lisas loetletud põllumajandustoodete puhul), Energeetikasektorit Reguleerivate Asutuste Koostööameti (ACER) ja riiklike reguleerivate asutustega (energia hulgimüügitoodete puhul) ning asjaomaste riiklike ja kolmandate riikide reguleerivate asutustega, kes vastutavad seotud hetketurgude eest, sealhulgas (lubatud heitkoguse väärtpaberitega kauplemise süsteemi puhul) enampakkumise seire teostaja ja asjaomaste pädevate asutustega, registri haldajatega, kaasa arvatud põhihaldajaga, ning lubatud heitgaaside väärtpaberitega kauplemise järelevalve eest vastutavate muude avalik-õiguslike asutustega.

                     (2)

                     Komisjoni rakendusmäärusega (EL) 2018/292 (3) on juba kehtestatud pädevate asutuste vahelise teabevahetuse ja abistamise kord ja vormid vastavalt määruse (EL) nr 596/2014 artiklile 25. Eeldatakse, et eraldi eeskirjad kehtestatakse ka koostöö kohta kolmandate riikide reguleerivate asutustega, kes vastutavad seotud hetketurgude eest. Seega peab käesolev määrus hõlmama ESMAga tehtavat koostööd ja teabevahetust vastavalt kõnealuse määruse artikli 24 lõikele 2 ning teiste üksustega tehtavat koostööd vastavalt kõnealuse määruse artiklile 25.

                     (3)

                     Teavet tuleb üldjuhul vahetada kirjalikult. Ent asjakohastel juhtudel, eelkõige enne kirjaliku koostöö- või teabevahetustaotluse saatmist, peab olema võimalik ka suuline suhtlus, et esitada teavet eelseisva koostöötaotluse kohta või arutada küsimusi, mis võivad taotluse täitmist raskendada. Kiireloomulistel juhtudel peab olema võimalik esitada koostöötaotlus ka suuliselt, tingimusel et kiireloomulisus ei tulene taotleva poole viivitusest.

                     (4)

                     Taotlus peab sisaldama piisavalt teavet koostöö sisu, sealhulgas taotluse põhjuste ja konteksti kohta, et taotlust täitev asutus saaks taotlust lihtsalt ja tõhusalt menetleda. Kahtluse aluseks olevate asjaolude esitamist ei tohi seada taotlevale asutusele abi saamise eeltingimuseks, kui küsitud teave on asutusele vajalik selleks, et ta saaks oma ülesandeid täita.

                     (5)

                     Kui ESMA ja ACER määravad ühiselt kindlaks turvalise sideliidese, mida pädevad asutused ja ESMA hakkavad ACERi ja riiklike reguleerivate asutustega peetavas teabevahetuses kasutama, tuleb nõuda, et kindlaks määratud asjakohastel eesmärkidel kasutataks just seda liidest.

                     (6)

                     Teabevahetuse ja koostöö tegemise kord ja vormid peaksid tagama vahetatud või edastatud teabe konfidentsiaalsuse ning isikuandmete töötlemist ja nende vaba liikumist reguleerivate eeskirjade järgimise.

                     (7)

                     Käesolev määrus põhineb ESMA poolt komisjonile esitatud rakenduslike tehniliste standardite eelnõul.

                     (8)

                     ESMA ei korraldanud selle määruse aluseks olevate rakenduslike tehniliste standardite eelnõu kohta avalikke konsultatsioone ega analüüsinud selle määruse kohaldamisalasse kuuluvate asutuste ja üksuste jaoks ette nähtud korra ja vormide kehtestamisega seotud võimalikke kulusid ja kasu, kuna see oleks olnud kõnealuste rakenduslike tehniliste standardite eelnõu ulatuse ja mõju seisukohast ebaproportsionaalne, võttes arvesse seda, et käesolev määrus mõjutaks üksnes neid asutusi ja üksusi, mitte turuosalisi.

                     (9)

                     ESMA on küsinud arvamust väärtpaberituru sidusrühmade kogult, mis on loodud kooskõlas määruse (EL) nr 1095/2010 artikliga 37,

               ON VASTU VÕTNUD KÄESOLEVA MÄÄRUSE:

            Artikkel 1
            Kohaldamisala
            Käesolevat määrust kohaldatakse järgmiste asutuste (edaspidi „määratud asutused“) vahelise koostöö ja teabevahetuse korral allpool nimetatud sätete alusel:

                        a)

                        pädevate asutuste ja Euroopa Väärtpaberiturujärelevalve (ESMA) vahel vastavalt määruse (EL) nr 596/2014 artikli 24 lõikele 2 või artikli 25 lõigetele 1, 5 või 7;

                        b)

                        pädevate asutuste ja komisjoni vahel põllumajandustoodete hulka kuuluvate kaupadega seoses vastavalt kõnealuse määruse artikli 25 lõike 1 teisele lõigule;

                        c)

                        pädevate asutuste ja Energeetikasektorit Reguleerivate Asutuste Koostööameti (ACER) või riiklike reguleerivate asutuste vahel energia hulgimüügitoodetega seoses vastavalt kõnealuse määruse artikli 25 lõigetele 3 või 5;

                        d)

                        ESMA ja ACERi või riiklike reguleerivate asutuste vahel energia hulgimüügitoodetega seoses vastavalt kõnealuse määruse artikli 25 lõigetele 3 ja 5;

                        e)

                        pädevate asutuste ja asjaomaste riiklike reguleerivate asutuste vahel, kes vastutavad seotud hetketurgude eest, vastavalt kõnealuse määruse artikli 25 lõike 8 esimesele lõigule;

                        f)

                        pädevate asutuste ja kõnealuse määruse artikli 25 lõike 8 teise lõigu punktides a ja b osutatud üksuste vahel lubatud heitgaaside väätpaberitega seoses.

            Artikkel 2
            Mõiste
            Käesoleva määruse kohaldamisel tähendab „elektroonilised vahendid“ elektroonilisi seadmeid, mida kasutatakse andmete töötlemiseks (sealhulgas digitaalseks pakkimiseks), säilitamiseks ja edastamiseks kaabli, raadioside, optilise või mõne muu elektromagnetilise tehnoloogia abil.

            Artikkel 3
            Kontaktpunktid

               1.   ESMA laseb hiljemalt 26. novembriks 2020 esitada kõigil määratud asutustel talle andmed ühe või mitme kontaktpunkti kohta, mille need asutused on määruse (EL) nr 596/2014 artiklites 24 ja 25 käsitletud koostöö ja teabevahetusega seoses määranud, ning teavitada ESMAt nimetatud andmete mis tahes hilisematest muudatustest.

               2.   ESMA laseb kõigil määratud asutustel kinnitada või ajakohastada nende poolt lõike 1 alusel esitatud andmeid vähemalt kord aastas.

               3.   ESMA peab ajakohastatud loetelu lõigete 1 ja 2 alusel esitatud või ajakohastatud andmetest ja selle määrusega seoses ka tema enda määratud kontaktpunktide andmetest ning edastab selle loetelu kõigile määratud asutustele.

               4.   Lõike 3 alusel levitatavat hiliseimat loetelu kasutavad määratud asutused käesoleva määruse reguleerimisalasse kuuluva koostöö ja teabevahetuse võimaldamiseks.

            Artikkel 4
            Sidevahendid

               1.   Kui käesolevas määruses ei ole sätestatud teisiti, edastatakse selle reguleerimisalasse kuuluva koostöö või teabevahetusega seoses teavet posti või faksi teel või elektrooniliste vahendite abil.

               2.   Igal konkreetsel juhul kõige sobivama sidevahendi kindlaksmääramisel võetakse arvesse konfidentsiaalsuskaalutlusi, kirjavahetuseks vajaminevat aega, edastatava materjali mahtu ja teabele juurdepääsu lihtsust.

               3.   Ilma et see piiraks lõike 2 üldist kohaldatavust, tuleb elektrooniliste vahendite kasutamisel valida sellised vahendid, mis tagavad teabe edastamise ajal selle täielikkuse, terviklikkuse ja konfidentsiaalsuse.

               4.   Kui ESMA ja ACER määravad ühiselt kindlaks konkreetse elektroonilise süsteemi, mida kasutada ACERi ja riiklike reguleerivate asutuste puhul käesoleva määruse reguleerimisalasse kuuluva teabevahetuse raames, tuleb ettenähtud juhtudel kasutada just seda süsteemi.

            Artikkel 5
            Teabe- või koostöötaotlused

               1.   Käesoleva määruse reguleerimisalasse kuuluva koostöö või teabevahetuse taotlemisel kasutab taotlev asutus I lisas esitatud vormi ja toimib järgmiselt:

                           a)

                           esitab täpsed andmed teabe või koostöö kohta, mida ta taotleb, ning

                           b)

                           teeb vajaduse korral kindlaks mis tahes probleemid, mis on seotud hangitava teabe konfidentsiaalsusega.

               2.   Taotlev asutus võib taotlusele lisada mis tahes dokumente või lisamaterjale, mida ta peab taotluse toetamise seisukohast vajalikuks.

               3.   Kiireloomulistel juhtudel võib taotlev asutus esitada taotluse suuliselt. Kui määratud asutusega, kellele suuline taotlus esitatakse (edaspidi „taotlust täitev asutus“), ei ole kokku lepitud teisiti, kinnitatakse suuline taotlus põhjendamatu viivituseta ka kirjalikult.

            Artikkel 6
            Teade taotluse kättesaamise kohta
            Kirjalikus taotluses või artikli 5 kohaselt esitatud suulise taotluse kirjalikus kinnituses kindlaksmääratud tähtaja jooksul või, juhul kui tähtaega ei ole kindlaks määratud, 10 tööpäeva jooksul pärast kirjaliku taotluse või kirjaliku kinnituse kättesaamist teavitab taotlust täitev asutus taotluse või kinnituse kättesaamisest ka taotlevat asutust. Kättesaamisteade esitatakse II lisas sätestatud vormil ja võimaluse korral sisaldab see ka eeldatavat vastamiskuupäeva.

            Artikkel 7
            Taotlusele vastamine

               1.   Kui taotlust täitev asutus vajab artikli 5 alusel esitatud taotluse kohta selgitust, küsib ta seda taotlevalt asutuselt ilma põhjendamatu viivituseta kas suuliselt või kirjalikult, kasutades mis tahes asjakohaseid vahendeid. Taotlev asutus esitab selgituse põhjendamatu viivituseta.

               2.   Artikli 5 alusel esitatud taotlusele vastamisel toimib taotlust täitev asutus järgmiselt:

                           a)

                           kasutab III lisas esitatud vormi;

                           b)

                           rakendab oma volituste piires kõiki mõistlikke abinõusid, et võimaldada taotletud koostööd või edastada soovitud teavet, ning

                           c)

                           tegutseb viivitamata ja viisil, mille korral on tagatud mis tahes vajalike reguleerivate meetmete otstarbekus, võttes seejuures arvesse esitatud taotluse keerukust ja vajadust kaasata kolmandaid isikuid.

               3.   Kui taotlust täitev asutus on pädev asutus, kes keeldub taotlusele kas täielikult või osaliselt vastamast määruse (EL) nr 596/2014 artikli 25 lõikes 2 loetletud erandlike asjaolude korral, teavitab ta sellest viivitamata taotlevat asutust kas kirjalikult või suuliselt, kasutades mis tahes asjakohaseid vahendeid. Seejärel kinnitab ta oma otsuse kirjalikult, märkides ära, millistele erandlikele asjaoludele ta keeldumisel tugines.

            Artikkel 8
            Menetluses olevate taotluste menetlemise kord

               1.   Kui taotlust täitev asutus saab teada asjaoludest, mille tõttu võib tema hinnanguline vastamiskuupäev viibida rohkem kui 10 tööpäeva võrra, teavitab ta sellest viivitamata taotlevat asutust.

               2.   Kui see on asjakohane, siis esitab taotlust täitev asutus taotlevale asutusele korrapäraselt teavet menetluses oleva taotluse puhul tehtud edusammude kohta, muu hulgas annab ta taotlevale asutusele teada vastuse esitamise uue eeldatava tähtpäeva.

               3.   Kui taotlus on märgitud kiireloomuliseks, peab taotlust täitev asutus taotleva asutusega nõu vajalike ajakohastamiste sageduse üle.

               4.   Määratud asutused teevad üksteisega koostööd, et lahendada taotluse täitmisel tekkida võivad probleemid.

            Artikkel 9
            Omaalgatuslik koostöö või teabevahetus

               1.   Käesoleva määruse reguleerimisalasse kuuluva sellise koostöö või teabevahetuse puhul, mille kohta ei ole esitatud konkreetset taotlust, sealhulgas sellega seotud edasise teabevahetuse korral, kasutatakse IV lisas esitatud vormi.

               2.   Kui määruse (EL) nr 596/2014 artikli 25 lõigetes 3, 5 ja 8 viidatud teabevahetuse puhul, mis kuulub käesoleva määruse reguleerimisalasse, leiab pädev asutus, et teave tuleb esitada kiiresti, võib ta selle edastada suuliselt, tingimusel et hiljem edastatakse teave põhjendamatu viivituseta ka kirjalikult, kasutades IV lisas esitatud vormi.

            Artikkel 10
            Koostöömenetlused

               1.   Selleks et tagada määruse (EL) nr 596/2014 artikli 25 lõike 3 alusel kooskõlastatud lähenemisviis piiriülestes juhtumites, mis puudutavad energia hulgimüügitoodetega seotud finantsinstrumente, osalevad pädevad asutused ACERi taotlusel Euroopa Parlamendi ja nõukogu määruse (EL) nr 1227/2011 (4) artikli 16 lõike 4 punkti c alusel loodud piiriüleses uurimisrühmas.

               2.   Selleks et tagada määruste (EL) nr 596/2014 ja (EL) nr 1227/2011 alusel asjakohaste eeskirjade täitmisel ühtne lähenemisviis, peavad ESMA ja ACER teineteisega korrapäraselt nõu, olenemata konkreetse juhtumi olemasolust.

               3.   Kui ESMA-lt nõutakse määruse (EL) nr 596/2014 artikli 25 lõike 6 teise lõigu alusel piiriülese mõjuga uurimise või kontrolli koordineerimist, võib ta luua ajutise rühma, millesse kuuluvad uurimisest või kontrollist mõjutatud liikmesriikide pädevad asutused.

            Artikkel 11
            ESMA-le teate esitamine artikli 25 lõike 7 alusel
            Määruse (EL) nr 596/2014 artikli 25 lõike 7 alusel ESMA-le esitatav teade taotluse tagasilükkamise või mõistliku aja jooksul meetmete võtmata jätmise kohta tuleb esitada kirjalikult ja see peab sisaldama alljärgnevat:

                        a)

                        koostöö- või teabevahetustaotluse koopia ja saadud vastused;

                        b)

                        põhjused, miks ESMAt teavitatakse tagasilükkamisest või meetmete võtmata jätmisest.

            Artikkel 12
            Piirangud ja teabe lubatud kasutusviisid

               1.   Lisades esitatud vormide kasutamisel peavad määratud asutused lisama kasutatavale vormile ka asjakohase konfidentsiaalsushoiatuse.

               2.   Taotlust täitev asutus ei avalikusta käesoleva määruse kohaldamisalasse kuuluva koostöö või teabevahetuse taotluse olemasolu ega sisu, välja arvatud juhul, kui taotlev asutus on selle avalikustamisega nõus. Kui taotlev asutus nõusolekut ei anna ja kui taotluse täitmine ilma selle olemasolu või sisu avaldamata ei ole praktikas teostatav, võtab taotlev asutus taotluse tagasi või peatab selle seniks, kuni taotlust täitvale asutusele on võimalik nõusolek avalikustamiseks anda.

               3.   Käesoleva määruse kohaldamisalasse kuuluva koostöö või teabevahetuse taotluse raames saadud teavet kasutab teavet saav määratud asutus üksnes oma ülesannete täitmiseks või määruse (EL) nr 596/2014 või vajadusel määruse (EL) 1227/2011 täitmise tagamiseks, sealhulgas kriminaal-, haldus-, tsiviil- või distsiplinaarmenetluse algatamiseks, läbiviimiseks või sellele kaasaaitamiseks, juhul kui nimetatud määruseid on rikutud.

            Artikkel 13
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõigis liikmesriikides.
            Brüssel, 2. oktoober 2020

                  Komisjoni nimel

                  eesistuja

               Ursula VON DER LEYEN

            (1)  ELT L 173, 12.6.2014, lk 1.

            (2)  Euroopa Parlamendi ja nõukogu 24. novembri 2010. aasta määrus (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ (ELT L 331, 15.12.2010, lk 84).

            (3)  Komisjoni 26. veebruari 2018. aasta rakendusmäärus (EL) 2018/292, millega kehtestatakse pädevate asutuste vahelise teabevahetuse ja abistamise korra ning vormide rakenduslikud tehnilised standardid vastavalt Euroopa Parlamendi ja nõukogu määrusele (EL) nr 596/2014 turukuritarvituste kohta (ELT L 55, 27.2.2018, lk 34).

            (4)  Euroopa Parlamendi ja nõukogu 25. oktoobri 2011. aasta määrus (EL) nr 1227/2011 energia hulgimüügituru terviklikkuse ja läbipaistvuse kohta (ELT L 326, 8.12.2011, lk 1).

            I LISA
            Abitaotluse vorm
            ABITAOTLUS

            II LISA
            Abitaotluse kättesaamise teate vorm
            TEADE ABITAOTLUSE KÄTTESAAMISE KOHTA

            III LISA
            Abitaotlusele vastamise vorm
            VASTUS ABITAOTLUSELE

            IV LISA
            Omaalgatusliku teabevahetuse vorm
            OMAALGATUSLIK TEABEVAHETUS


title: Komisjoni rakendusmäärus (EL) 2020/1407, 6. oktoober 2020, millega kiidetakse heaks uue eksportiva tootja režiimi taotlus seoses Hiina Rahvavabariigist pärit keraamiliste laua- ja kööginõude impordi suhtes kehtestatud lõplike dumpinguvastaste meetmetega ning muudetakse rakendusmäärust (EL) 2019/1198

text:
                  7.10.2020

                  ET

                  Euroopa Liidu Teataja

                  L 325/22

         KOMISJONI RAKENDUSMÄÄRUS (EL) 2020/1407,
         6. oktoober 2020,
         millega kiidetakse heaks uue eksportiva tootja režiimi taotlus seoses Hiina Rahvavabariigist pärit keraamiliste laua- ja kööginõude impordi suhtes kehtestatud lõplike dumpinguvastaste meetmetega ning muudetakse rakendusmäärust (EL) 2019/1198
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed (1) (edaspidi „alusmäärus“),
         võttes arvesse komisjoni 12. juuli 2019. aasta rakendusmäärust (EL) 2019/1198, millega kehtestatakse pärast määruse (EL) 2016/1036 artikli 11 lõike 2 kohast aegumise läbivaatamist Hiina Rahvavabariigist pärit keraamiliste laua- ja kööginõude impordi suhtes lõplik dumpinguvastane tollimaks, (2) eriti selle artiklit 2,
         ning arvestades järgmist:
         A.   KEHTIVAD MEETMED

                     (1)

                     13. mail 2013 kehtestas nõukogu rakendusmäärusega (EL) nr 412/2013 (3) (edaspidi „algne määrus“) lõpliku dumpinguvastase tollimaksu liitu imporditavate Hiina Rahvavabariigist (edaspidi „Hiina“) pärit keraamiliste laua- ja kööginõude (edaspidi „vaatlusalune toode“) suhtes.

                     (2)

                     Alusmääruse artikli 11 lõike 2 kohase aegumise läbivaatamise järel pikendas komisjon 12. juulil 2019 rakendusmäärusega (EL) 2019/1198 algse määruse meetmete kehtivust veel viie aasta võrra.

                     (3)

                     Alusmääruse artikli 13 lõike 3 ja artikli 14 lõike 5 kohase meetmetest kõrvalehoidmist käsitleva uurimise järel muutis komisjon 28. novembril 2019 komisjoni rakendusmäärusega (EL) 2019/2131 (4) määrust (EL) 2019/1198.

                     (4)

                     Algses uurimises kasutati Hiina eksportivate tootjate uurimiseks väljavõttelist uuringut vastavalt alusmääruse artiklile 17.

                     (5)

                     Komisjon kehtestas valimisse kuulunud Hiina eksportivatele tootjatele vaatlusaluse toote impordi suhtes individuaalsed dumpinguvastase tollimaksu määrad vahemikus 13,1 % – 23,4 %. Valimisse kaasamata koostööd tegevatele eksportivatele tootjatele kehtestati tollimaksumääraks 17,9 %. Valimisse kaasamata koostööd tegevad eksportivad tootjad on loetletud rakendusmäärusega (EL) 2019/2131 asendatud rakendusmääruse (EL) 2019/1198 I lisas. Lisaks kehtestati üleriigiline tollimaksumäär 36,1 % nende Hiina äriühingute poolt imporditava vaatlusaluse toote suhtes, kes ei andnud endast teada või ei teinud uurimise käigus koostööd.

                     (6)

                     Komisjon võib vastavalt rakendusmääruse (EL) 2019/1198 artiklile 2 kõnealuse määruse I lisa muuta ja määrata uuele eksportivale tootjale tollimaksumäära, mida kohaldatakse valimisse kaasamata koostööd tegevate äriühingute suhtes, nimelt kaalutud keskmise tollimaksumäära 17,9 %, kui uus Hiina eksportiv tootja esitab komisjonile piisavad tõendid selle kohta, et:

                                 a)

                                 ta ei eksportinud vaatlusalust toodet liitu uurimisperioodil, mille alusel meetmed on kehtestatud, st 1. jaanuarist 2011 kuni 31. detsembrini 2011 (edaspidi „algne uurimisperiood“),

                                 b)

                                 ta ei ole seotud ühegi Hiinas tegutseva eksportija või tootjaga, kelle suhtes kohaldatakse algse määrusega kehtestatud meetmeid, ning

                                 c)

                                 ta on vaatlusalust toodet pärast algse uurimisperioodi lõppu liitu tegelikult eksportinud või ta on võtnud endale tühistamatu lepingulise kohustuse eksportida liitu oluline kogus.

               B.   UUE EKSPORTIVA TOOTJA REŽIIMI TAOTLUS

                     (7)

                     Äriühing Liling Yuanmei Ceramic Co., Ltd. (edaspidi „Yuanmei“ või „taotluse esitaja“) esitas komisjonile taotluse, et tema suhtes kehtestataks uue eksportiva tootja režiim ning seega ka valimisse kaasamata koostööd tegevate Hiina äriühingute suhtes kohaldatav tollimaksumäär 17,9 %. Taotluse esitaja väitis, et ta vastab kõigile kolmele rakendusmääruse (EL) 2019/1198 artiklis 2 sätestatud tingimusele.

                     (8)

                     Selleks et teha kindlaks, kas taotluse esitaja vastab määruse (EL) 2019/1198 artiklis 2 sätestatud uue eksportiva tootja režiimi kasutamise tingimustele, saatis komisjon taotluse esitajale kõigepealt küsimustiku, nõudes tõendeid selle kohta, et taotluse esitaja vastab uue eksportiva tootja režiimi kasutamise tingimustele.

                     (9)

                     Pärast küsimustiku vastuste analüüsimist palus komisjon lisateavet ja tõendusmaterjali, mille taotluse esitaja ka esitas.

                     (10)

                     Komisjon soovis kontrollida kogu teavet, mida ta pidas vajalikuks, et teha kindlaks, kas taotluse esitaja vastab uue eksportiva tootja režiimi kasutamise tingimustele. Selleks analüüsis komisjon tõendeid, mis taotluse esitaja küsimustikule antud vastustes esitas, kasutades erinevaid veebipõhiseid andmebaase, sealhulgas Orbis (5) ja Qichacha, (6) ning võrdles äriühinguid käsitlevat teavet varasemates juhtumites esitatud teabega. Samal ajal teavitas komisjon taotluse esitaja taotlusest ka liidu tootmisharu ja kutsus seda üles esitama vajaduse korral märkusi. Liidu tootmisharu märkusi ei esitanud.

               C.   TAOTLUSE ANALÜÜS

                     (11)

                     Seoses rakendusmääruse (EL) 2019/1198 artikli 2 punktis a sätestatud tingimusega, et taotluse esitaja ei eksportinud vaatlusalust toodet liitu uurimisperioodil, mille alusel meetmed kehtestati, st 1. jaanuarist 2011 kuni 31. detsembrini 2011 (edaspidi „algne uurimisperiood“), tegi komisjon kindlaks, et taotluse esitajat ei olnud selleks ajahetkeks veel äriühinguna asutatud. Yuanmei põhikiri ja tegevusluba pärinevad 2017. aasta maist. Seepärast ei saanud taotluse esitaja uurimisperioodil vaatlusalust toodet liitu eksportida ja seega täidab ta seda tingimust.

                     (12)

                     Seoses rakendusmääruse (EL) 2019/1198 artikli 2 punktis b sätestatud tingimusega, et taotluse esitaja ei ole seotud ühegi eksportija ega tootjaga, kelle suhtes kohaldatakse algse määrusega kehtestatud dumpinguvastaseid meetmeid, tegi komisjon kindlaks, et Yuanmei ei ole seotud ühegi Hiina eksportiva tootjaga, kelle suhtes kohaldatakse algseid dumpinguvastaseid meetmeid. Hiina äriandmebaasi Qichacha andmeil ei oma ega valda Yuanmei ainuaktsionär Xingfen Liu ühegi teise asjaomase toote tootmise, töötlemise, müügi või ostmisega tegeleva äriühingu aktsiaid peale Yuanmei. Lisaks ei esitanud liidu tootmisharu ühtegi märkust võimalike ärisidemete kohta teiste äriühingutega. Yuanmei struktuuri ja põhikirja kirjeldavad äriühingu põhidokumendid viitavad samuti sellele, et taotluse esitajal ei ole ühtegi seotud äriühingut. Yuanmei müügiaruannete uurimine ei tekitanud kahtlusi ühegi Yuanmeiga seotud kliendi suhtes. Kokkuvõttes ei tuvastanud komisjon ühtegi komisjoni rakendusmääruses 2015/2447 (7) määratletud seost. Seega täidab taotluse esitaja seda tingimust.

                     (13)

                     Seoses määruse (EL) 2019/1198 artikli 2 punktis c sätestatud tingimusega, et taotluse esitaja on vaatlusalust toodet pärast algse uurimisperioodi lõppu liitu tegelikult eksportinud või on võtnud tühistamatu lepingulise kohustuse märkimisväärse koguse liitu eksportimiseks, tegi komisjon kindlaks, et taotluse esitaja oli eksportinud liitu 2019. aastal, seega pärast algset uurimisperioodi. Taotluse esitaja esitas arved, pakkelehe, veokirja ja maksekviitungi ühe Hispaania äriühingu poolt 2019. aastal esitatud tellimuse kohta.

                     (14)

                     Seega jõudis komisjon järeldusele, et taotluse esitaja vastab määruse (EL) 2019/1198 artiklis 2 sätestatud tingimusele.

                     (15)

                     Sellest tuleneval vastab taotluse esitaja kõigile kolmele määruse (EL) 2019/1198 artiklis 2 sätestatud uue eksportiva tootja režiimi kasutamise tingimusele ning taotlus tuleks seetõttu heaks kiita. Sellest tulenevalt tuleks taotluse esitaja suhtes kehtestada valimisse kaasamata koostööd tegevate äriühingute suhtes kohaldatav tollimaksumäär 17,9 %.

               D.   AVALIKUSTAMINE

                     (16)

                     Taotluse esitajat ja liidu tootmisharu teavitati olulistest asjaoludest ja kaalutlustest, mille alusel peeti asjakohaseks kehtestada äriühingu Liling Yuanmei Ceramic Co., Ltd. (edaspidi „Yuanmei“) suhtes dumpinguvastane tollimaksumäär, mida kohaldatakse algses uurimises koostööd teinud, kuid valimisse kaasamata äriühingute suhtes.

                     (17)

                     Huvitatud isikutele anti võimalus esitada märkusi. Märkusi ei esitatud.

                     (18)

                     Määrus on kooskõlas alusmääruse artikli 15 lõike 1 alusel loodud komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EL) 2019/1198 I lisas esitatud valimisse kaasamata koostööd tegevate Hiina eksportivate tootjate loetelusse lisatakse järgmine äriühing:

                        Äriühing

                        TARICi
                        lisakood

                        Liling Yuanmei Ceramic Co., Ltd.

                        C556

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 6. oktoober 2020

                  Komisjoni nimel

                  eesistuja

               Ursula VON DER LEYEN

            (1)  ELT L 176, 30.6.2016, lk 21.

            (2)  ELT L 189, 15.7.2019, lk 8.

            (3)  Nõukogu 13. mai 2013. aasta rakendusmäärus (EL) nr 412/2013, millega kehtestatakse lõplik dumpinguvastane tollimaks ja nõutakse lõplikult sisse ajutine tollimaks, mis on kehtestatud Hiina Rahvavabariigist pärit keraamiliste laua- ja kööginõude impordi suhtes (ELT L 131, 15.5.2013, lk 1).

            (4)  Komisjoni 28. novembri 2019. aasta rakendusmäärus (EL) 2019/2131, millega muudetakse rakendusmäärust (EL) 2019/1198, millega kehtestatakse pärast Euroopa Parlamendi ja nõukogu määruse (EL) 2016/1036 artikli 11 lõike 2 kohast aegumise läbivaatamist Hiina Rahvavabariigist pärit keraamiliste laua- ja kööginõude impordi suhtes lõplik dumpinguvastane tollimaks (ELT L 321, 12.12.2019, lk 139).

            (5)  Orbis on üleilmne ettevõtete andmete esitaja, kel on andmeid enam kui 220 miljoni äriühingu kohta üle maailma. Ta pakub peamiselt standardteavet eraettevõtete ja äriühingustruktuuride kohta.

            (6)  Qichacha on Hiinale kuuluv tulunduslik eraandmebaas, mis edastab tarbijatele/professionaalidele äriandmeid, krediidiinfot ja analüüse Hiinas asuvate era- ja riigiettevõtete kohta.

            (7)  Komisjoni rakendusmääruse 2015/2447 (ELT L 343, 29.12.2015, lk 558) (ELi tolliseadustik) artiklis 127 on sätestatud, et kaht isikut käsitatakse üksteisega seotuna, kui on täidetud üks järgmistest tingimustest: a) nad on teineteise äriettevõtte ametiisikud või juhatuse liikmed; b) nad on juriidiliselt tunnustatud äripartnerid; c) nende vahel on töösuhe; d) kolmas isik omab, kontrollib või valdab otseselt või kaudselt 5 % või rohkem mõlema poole kõigist emiteeritud hääleõiguslikest osadest või aktsiatest; e) üks nendest kontrollib otseselt või kaudselt teist; f) kolmas isik kontrollib otseselt või kaudselt mõlemaid; g) nad koos kontrollivad otseselt või kaudselt kolmandat isikut; h) nad on ühe perekonna liikmed. Isikud, kes on teineteisega äritegevuse kaudu seotud selliselt, et üks neist on sõltumata nimetusest teise ainuesindaja, -turustaja või -kontsessionäär, loetakse omavahel seotuks ainult siis, kui nad vastavad eelmises lauses osutatud kriteeriumidele.